Ikt.sz.:

Tárgy: Tájékoztatás intézményi elhelyezésről - tartós

Mellékletek: 3 pld.

**Tisztelt Címzett!**

Intézményünk, a Mozgássérült Emberek Integrált Intézménye Budapest a Szociális igazgatásról és szociális ellátásokról szóló 1993. évi III. törvény szerint működő fogyatékos személyek otthona, **mely teljes körű ellátást biztosít mozgáskorlátozott**ellátottai számára. **Az ápolást, gondozást nyújtó részlegünkben 50 férőhelyünk van.**

**Bemutatkozás**

Az Intézményünk ápolást, gondozást nyújtó részlegén az önmaguk ellátására nem, vagy csak folyamatos segítséggel képes mozgássérült személyek lakhatásáról és teljes körű ellátásáról gondoskodunk feltéve, hogy ellátásuk más módon nem oldható meg.

**Szolgáltatásaink**

* **Gondozás:** (étkeztetés, lakhatás, egészségügyi ellátás, szükség esetén ruházat és textília biztosítása, mosás) étkeztetés: napi ötszöri étkezés (napi legalább 1 meleg élelem), orvosi javaslat alapján – dietetikus bevonása mellett - diétás étkezés biztosítása, ételallergiák figyelembevétele, ez alól a dió-és mogyorófélék képeznek kivételt, ez utóbbit intézményünk nem tudja biztosítani.
* **Mozgásterápia**, melyet a Fejlesztő csoport munkatársai végeznek és ellátottjaink egyéb egyéni és csoportos terápiákon vehetnek részt.
* A szabadidő hasznos eltöltéséhez rendszeres, az adott életkornak, érdeklődésnek megfelelő egyéni és csoportos foglalkoztatás megszervezése, szabadidős tevékenységek biztosítása, a hitélet gyakorlásának támogatása. A munkavégzés lehetőség szerinti támogatása az intézményen belüli foglalkoztatásban.
* **Esetkezelés:** a szociális munkatárs segítségével ügyintézés.
* **Szállítás:** Intézményünk biztosítja ellátottjai számára az egészségügyi intézményekbe történő eljutást, továbbá az Intézmény által szervezett szabadidős programokra való szállítást.

Szolgáltatásainkat azon mozgássérült emberek vehetik igénybe, akiknek mozgáskorlátozottságát az öregségi nyugdíjkorhatár betöltését megelőzően állapították meg, állapota gyógyintézeti kezelést nem igényel, valamint rehabilitációs intézményi ellátásban nem részesíthető.

Az Intézmény az ellátottakkal határozatlan idejű Megállapodást köt. A megállapodás tervezetét a felvételt nyert jelentkező a beköltözést megelőzően megismerheti. A szolgáltatást igénylő továbbá megismerheti mindazon szakmai dokumentumok tartalmát, melyek az ő intézménybe való jelentkezésével, illetve intézményi jogviszonyával összefüggésben keletkeznek.

Munkatársaink (fejlesztő pedagógusok, szociális munkások, terápiás munkatársak, foglalkozási rehabilitációs szakemberek, mozgásterapeuták) az ellátottal közösen összeállított **Egyéni Fejlesztési Terv** alapján, az ellátott aktív együttműködésére építve végzik tevékenységüket. Az intézményben élő ellátottak számára munkatársaink személyi segítést biztosítanak.

**Jelentkezés és felvétel rendje**

**A szolgáltatás igénybevétele minden esetben önkéntes és a jelentkező kérelmére indul.**

A kérelem kötelező mellékletét képezik az alább felsorolt, jelen levéllel postázott nyomtatványok:

* **Kérelem szociális intézményi ellátás igényléséhez** szükséges nyomtatvány, mely tartalmazza az egészségi állapotra vonatkozó igazolást (a háziorvos, kezelőorvos tölti ki), jövedelemnyilatkozatot, és a vagyonnyilatkozatot (pénz és ingatlan). Kérjük továbbá, hogy kérelméhez mellékelje szakorvosának, kezelőorvosának szakvéleményét, valamint személyes okmányainak másolatát (személyi igazolvány, lakcímkártya, TAJ kártya), jövedelemigazolásokat, a fogyatékosságról (FOT) vagy az egészségkárosodásról kiadott hatósági határozat, szakhatósági állásfoglalás vagy szakvélemény másolatát vagy emelt összegű családi pótlék megítélésről szóló határozatot.
* **Amennyiben rendelkezik komplex szükségletfelmérés dokumentummal.**
* **Adatkezelési hozzájárulás.**
* **12 hónapnál nem régebbi szakorvosi leletek, zárójelentések, fogyatékosság, illetve a betegség jellege szerinti szakorvosi vélemény.**
* **Amennyiben Ön cselekvőképességet teljesen, vagy részlegesen korlátozó gondokság alatt áll, a gondokot kirendelő határozat.**

Fenti dokumentumok részünkre való megküldésének hiányában kérelmét érdemben nem tudjuk elbírálni, míg Ön azokat intézményünk számára hiánytalanul el nem juttatja.

A beérkezett dokumentumok alapján munkatársunk a kérelmezőt, mint jelentkezőt nyilvántartásba veszi és értesítést küld az előgondozás időpontjáról.

Az előgondozás során az intézmény munkatársai a jelentkező lakóhelyén előzetesen felmérik az ellátást kérelmező életkörülményeit, egészségi állapotát, szociális helyzetét, annak megállapítása érdekében, hogy intézmény szolgáltatásai megfelelőek-e a kérelmező ellátására. Kérjük, ennek feltételeit munkatársaink számára biztosítani. Amennyiben az előgondozás lefolytatását követően nem látjuk teljes mértékben, hogy szolgáltatásaink az ön számára a legmegfelelőbbek intézményi előgondozásra hívjuk be.

A kérelemmel kapcsolatos döntésről az előgondozás követően írásban tájékoztatjuk a kérelmezőt.

A beköltözés feltétele a Budapest Főváros Kormányhivatal által kiállított szakvélemény. A férőhely elfoglalására akkor kerülhet sor, ha a szakvélemény szerint az Ön állapotának az ápoló, gondozó otthoni elhelyezés a megfelelő. Az alapvizsgálatot a beköltözés várható időpontja előtt végzi el a Kormányhivatal.

**Jelenleg nincs szabad férőhelyünk, esetleges várólistára kerülést követően a várakozási idő jellemzően több év. Amennyiben felvételt nyer intézményünkbe, a beköltözés pontos időpontjáról a későbbiekben – férőhely-üresedés esetén, amennyiben Ön már a várólista első helyén áll – küldünk értesítést.**

**Belépési díj:**

Az 1993. évi III. tv. 117/C.§(1) értelmében a fenntartó meghatározhatja azokat a férőhelyeket, amelyek betöltése esetén belépési hozzájárulást kell fizetni. A Mozgássérült Emberek Integrált Intézménye Budapest, 2023. november 15. napjától összesen 40 férőhelyen vezette be a belépési hozzájárulást.

6 férőhely esetén 1 ágyas szobában 1 800 000 Ft, 34 férőhely esetén 2 ágyas szobában 1 500 000 Ft.

Amennyiben Önt érinti a belépési hozzájárulás megfizetésének kötelezettsége, arról a férőhely elfoglalása előtt tájékoztatjuk.

**A szolgáltatásokért fizetendő térítési díj**

A személyi térítési díj várható mértékéről az előgondozás, vagy konzultáció alkalmával tájékoztatjuk.A szolgáltatásokért fizetendő személyi térítési díj megállapítása és az arról való értesítés átvétele feltétele az intézménybe való beköltözésnek. A személyi térítési díj kiszámítása a vonatkozó jogszabályok szerint történik. A személyi térítési díj a mindenkori intézményi térítési díj valamint az ellátott jövedelmének figyelembe vételével - jövedelemhányad megállapítását követően - kerül kiszámításra azzal, hogy a személyi térítési díj összege nem haladhatja meg a mindenkori intézményi térítési díj összegét. Jelenleg az intézményi térítési díj összege étkezéssel 5.200 Ft/fő/nap, étkezés nélkül 4.400 Ft/fő/nap.

**A személyi térítési díj megállapításhoz szükséges az intézménybe való felvételi kérelem mellékletét képező jövedelemnyilatkozat, valamint az abban foglalt adatok hivatalos dokumentumokkal való igazolása. Ennek hiányában a térítési díj megállapítása nem lehetséges, és az intézménybe való beköltözés kizárt.**

**Amennyiben a fenti információk alapján kéri felvételét Intézményünkbe, kérem, hogy a fentiekben felsorolt dokumentumokat - postafordultával - címünkre elküldeni szíveskedjék.**

**Ezen dokumentumok alapján tudjuk nyilvántartásba venni, hiányukban kérelmét érdemben nem tudjuk elbírálni, míg Ön azokat intézményünk számára el nem juttatja.**

Budapest, 2025.

Tisztelettel,

Fóris Johanna

igazgató